КУЛТУРА : Неда Антонова: Левски не е бил убиец
Михаил МИХАЙЛОВ ХАСКОВО Михаил МИХАЙЛОВ Една от основните мисии в живота на писателката Неда Антонова е да докаже,че националният ни герой Васил Левски не е убиец. Проучила е всички обстоятелства около случката и е открила, че за това „убийство” на дете, извършено от Апостола, има данни само в писмото му до Любен Каравелов. В него уж Левски признава на писателя-революционер, че е убил детето, но писмото е датирано на 6 януари 1873 година, а тогава Дякона е бил вече в затвора в София. Нищо от предишните писма на Левски не е показвало той да прави каквито и да е самопризнания, за това „убийство”. Левски е бил достатъчно добър конспиратор, за да не издаде никой от съратниците си при разпитите, а това някак си не се връзва с писмото от затвора на Каравелов. Де факто на базата на това писмо и на свидетелството на един свидетел Вутю Видраров, който после полудява и умира бързо, турските власти осъждат Левски директно на смърт. А всички знаем, че още от древността и римското право човек се осъжда на смърт при наличието на двама или трима свидетели. Иначе присъдата му за революционната му дейност би била само доживотен затвор и заточение в Диарбекир. Най-вероятно по това време в София е имало умел фалшификатор, който е подправил подписа на Дякона. След освобождението е правен два пъти графологичен анализ на писмото, уж писано от Левски, и двата пъти почеркът се оказва, че не е негов, разяснява Неда Антонова. Тя говори с трепет и вълнение за своето творчество. Една от последните й творби е трилогията „Възкресените”, в нея тя показва на преден план живота и силните личности на големи българки, които са били оставени на заден план в историята ни. Възкресява образите на втората съпруга на цар Фердинанд – Елеонора, Преподобна Стойна и Венета Ботева. В „Преподобна Стойна” разказва за изключителна жена, родена в село Златолист край Мелник.Тя била много силен екстрасенс, за нея Ванга казвала, „она е десет пати по-силна от мене”. Добре е да се иде и да се посети мястото, където е живяла Стойна, особено ако човек има някакви проблеми със себе си или с някого, когото обича. Третата част е „Неговата любима” с подзаглавие „Ботев  и Венета - баладата на века”, посветена на съпругата на Ботев. Трябваше отново, за кой ли път да се запозная с писмото на Христо Ботев до Венета. И сякаш за първи път видях онова, познато на всички място на края му: „И зная, че после отечеството си, най-много съм обичал тебе”. И изведнъж изпаднах като в някакъв ступор. Казах си коя ли ще е тази жена, че нашият национален гений ще посвети точно на нея такива силни думи. Той не казва това на майка си или на дъщеря си, а точно на нея. А тя е била разведена, по-възрастна от него, с две деца и най-странното – неграмотна. Точно това провокира интереса на писателката и тя започва да се рови в биографичните факти за Венета, за да разбере защо точно тя е предизвикала и спечелила любовта на Ботев, а не някоя от начетените и образовани негови почитателки. Повече подробности за творческите търсения и открития на писателя ще научите след Възкресенските празници. Снимка : Неда Антонова: Хасково е един много силно духовен град